Kia ora rā,

I tū te tuawhā o ngā awheawhe ki Te Whanganui-a-Tara, i te 11 o Haratua. Ko tā mātou i taua awheawhe he:

Kōrero i ngā tūhuratanga o ngā akoranga o mua me ngā rangahau

Whakatinana i tā mātou i ako ai mō ngā mahi hei whai, mō ngā mahi hoki kia kaua e whāia i ōna wāhanga rere kē i te pūnaha

Tautuhi i ngā wero matua e pā ana ki te hoahoa mō tā mātou hui e tū mai nei

E pai ana te mahi tahi a te rōpū hoahoa ngātahi, ā, kei te hāngai ngā whakaaro ki ngā mātāpono

He aha ngā mea kua ākona?

Mai i tērā o ngā awheawhe kātahi ka hipa, ka arotake te rōpū hoahoa ngātahi i ētahi akoranga o mua, i ngā rangahau me ngā māramatanga. Mai i ēnei, ka tautuhi ngā mema i ngā mahi hei whai, i ngā mahi hoki kia kaua e whāia. Ko ētahi o ngā kōrero matua, ko te:

Mārama me te whakaaro ngātahitanga o te tirohanga whānui

Ka kitea ake, mai i te arotakenga o ngā taunaki, e whai wāhi nei ki te panonitanga o te pūnaha e angitu ana ko te tirohanga whānui e mārama ana, e ahu mai ana hoki i te whakaaro ngātahi, ko te kōrero hāngai, ko te kōrero pono hoki e pā ana ki ngā panonitanga ā-ahurea me whai, ko te haumi atu ki te whakapakaritanga o te kaha me te pitomata, ko te tuku kia ngāwari i runga i te panonitanga o ngā hiahia matua i ngā rā o te ao o te tangata, ko te whai wāhitanga atu hoki o te rāngai ki te hoahoatanga me te aromātairuatanga o te ahunga o te pūnaha hou.

Tuakiri

E hiahia ana ngā Māori e hauā ana kia kīia tuatahitia rātou he Māori. Ko te tuakiri Māori te poutoko-manawa o te hauora me te oranga, ā, e hāngai ana ngā ariā mō te hauā ki te tauira ā-pāpori e whakatairanga nei i te hanganga o te tūhonohonotanga o te tinana, o te hinengaro me te wairua, i te āhua hoki o tā tātou noho ki waenga i ō tātou hapori

Whai kia māmā

Kia māmā, kia ngāwari hoki ngā tukanga ki tōna taumata e taea ai, ka mutu, me manatu ki ērā kei ngā tūāhuatanga papatoiake, ā, tērā pea me nui ake te wā ki a rātou, me nui ake hoki te tautoko atu.

Kaua e tāpiri apa atu anō

I tōna tikanga, kia kaua e tāpiri apa atu anō ki te pūnaha o te wā, e whai hoki i te pūruatanga, ka mutu, me mārama ngā kawenga, ā, me ine te kounga o te ao o te tangata.

Te āhua o te pūnaha

Kia wehe te tangata me ngā whakahaere i ngā huarahi kua whāia ā mohoa nei, ka titiro ai ki ngā mea tērā pea ka taea. E arotahingia ana ngā mea kāore e taea, tē aro kē ai ki ngā mea tērā pea ka taea.

Te whakatinana i ngā akoranga

I tonoa te rōpū kia whakaaro ki te rerenga kētanga o te whakaaro ā-auaha i te whakaaro ā-tātari. Ko tā te whakaaro auaha he titiro ki ngā mea tērā pea ka taea, he pōhewa ki ngā āhuatanga tērā pea ka riwha, ā, he titiro ki te āhua o tētahi pūnaha hou tērā pea ka hua mai. Manohi anō, ko tā te whakaaro tātari he pātai me pēhea e taea ai.

Ngā wero matua e pā ana ki te hoahoa

Kei reira ngā wero ka puta i te hoahoatanga o tētahi pūnaha hou. Arā te whānui o ngā wero e pā ana ki te hoahoa i tautuhia ai e te rōpū, ā, ko ēnei e whai ake nei ka whai wāhi atu ki ērā, otirā, kāore e herea ana ki ēnei e whai ake:

Ka pēhea rā tā mātou whakaū kia whai huarahi atu ngā hauā me ō rātou whānau ki ngā pārongo, i runga i te tika o te wā, i runga hoki i ngā tikanga ā-ahurea e pai ana, ahakoa kei hea rātou, ahakoa rānei te wāhi kei reira rātou?

Ka pēhea rā tā mātou whakaū kia kaua te whakamāherehere e noho hei ara me mātua takahi e whai tautoko ai?

Ka pēhea rā tā mātou kimi huarahi e kotahi anake ai tā mātou whakatakoto i ā mātou kōrero, kia kaua ai e mate ki te kōrero ki ngā pokapū rere kē e rima?

Ka pēhea rā tā mātou whakahou i te āhua o te toha pūtea mai i te kaupapa ā-hapa ki te haumitanga atu ki tētahi kaupapa i runga i te kaha?

Ka pēhea rā tā mātou whakaū e tika ana tā te tangata whakahaere i ā rātou tahua pūtea me te tautoko?

Ka pēhea rā tā mātou huri i te pūnaha e whai kawenga ai ia mā ngā hauā me ngā whānau?

Te pāhekohekotanga o te rōpū

I te huritaotanga o te rōpū hoahoa ngātahi, ka mahara rātou e tino pai ana ā rātou mahi, ā, e pai ana tā rātou whakatakoto wero whai take ki a rātou anō, ka mutu, e pakari ana te hāngai o ā rātou mahi ki ngā mātāpono o te Enabling Good Lives e noho nei hei tūāpapa. Otirā, kei te kūrae o mahara ngā mātāpono, ā, e whakaatangia ana tērā i ngā wero ā-hoahoa kua oti te tautuhi.

Ka whakapā atu hoki te rōpū ki ētahi atu kāore i te rōpū i ngā wā me mātua pērā.

Ahakoa pēhea, ko te mea nui ia e pā ana ki te hoahoatanga hou, ko tōna hāngai ki te tangata me tōna whānau, me ōna hononga.

E whai whakaarotia ana te kanorau o te hapori Māori e hauā ana.

E hiamo ana te rōpū ki te awheawhe ka tū ā tērā wiki, inā hoki, ka pau te katoa o ngā rā e rua ki te hoahoa.

Ka tū te awheawhe e tū tonu mai nei ā te 16 me te 17 o Haratua.

Mēnā he whakaaro ōu hei tāpae mai, mēnā he hiahia ōu ki te whakatoko whakaaro, mēnā rānei he pātai āu mō te tukanga, tēnā īmēra mai ki a mātou, ki [STfeedback@moh.govt.nz](mailto:STfeedback@moh.govt.nz).